CELEX: 32010R0268
Language: ro
Date: 2010-03-29
Title: Regulamentul (UE) nr. 268/2010 al Comisiei din 29 martie 2010 de implementare a Directivei 2007/2/CE a Parlamentului European și a Consiliului în ceea ce privește accesul instituțiilor și organismelor comunitare, în condiții armonizate, la seturile și serviciile de date spațiale ale statelor membre

30.3.2010   
            
            
               RO
            
            
               Jurnalul Oficial al Uniunii Europene
            
            
               L 83/8
            
         REGULAMENTUL (UE) NR. 268/2010 AL COMISIEI
   din 29 martie 2010
   de implementare a Directivei 2007/2/CE a Parlamentului European și a Consiliului în ceea ce privește accesul instituțiilor și organismelor comunitare, în condiții armonizate, la seturile și serviciile de date spațiale ale statelor membre
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2007/2/CE a Parlamentului European și a Consiliului din 14 martie 2007 de instituire a unei infrastructuri pentru informații spațiale în Comunitatea Europeană (Inspire) (1), în special articolul 17 alineatul (8),
   întrucât:
   
               (1)
            
            
               Directiva 2007/2/CE impune statelor membre să asigure accesul instituțiilor și organismelor comunitare la seturile și serviciile de date spațiale în condiții armonizate.
            
         
               (2)
            
            
               Pentru a asigura o abordare coerentă în ceea ce privește accesul la seturile și serviciile de date spațiale, prezentul regulament trebuie să definească un set minim de condiții care să fie respectate.
            
         
               (3)
            
            
               Directiva 2007/2/CE permite excepții de la partajarea datelor, în conformitate cu articolul 17 alineatul (7). Cu toate acestea, chiar dacă aplică aceste excepții, statele membre trebuie să dispună de libertatea de a stabili măsuri, cum ar fi cele de securitate, pe care instituțiile și organismele comunitare trebuie să le ia pentru a li se permite totuși accesul la aceste seturi și servicii de date.
            
         
               (4)
            
            
               Orice acord, inclusiv acordurile de licență, contractele și schimburile de e-mailuri, sau oricare altă formă de acord privind accesul instituțiilor și organismelor comunitare la seturile și serviciile de date spațiale ale statelor membre și autorităților publice ale acestora în temeiul prezentului regulament trebuie să utilizeze terminologia definită la articolul 3 din Directiva 2007/2/CE.
            
         
               (5)
            
            
               Pentru a-și îndeplini sarcinile publice și a contribui la implementarea politicilor europene în domeniul mediului, instituțiile și organismele comunitare trebuie să poată pune seturile și serviciile de date spațiale la dispoziția contractanților care execută lucrări în numele lor.
            
         
               (6)
            
            
               Ca cerință generală, acordurile trebuie să înceapă să respecte prezentul regulament la 18 luni de la data intrării sale în vigoare. Cu toate acestea, întrucât s-ar mai putea afla în vigoare acorduri stabilite anterior, este necesară o dispoziție tranzitorie. Prin urmare, acordurile care sunt deja instituite la data intrării în vigoare a prezentului regulament trebuie să se conformeze acestuia începând de la data reînnoirii sau expirării lor, dar cel târziu la trei ani de la data intrării în vigoare a prezentului regulament.
            
         
               (7)
            
            
               Măsurile prevăzute de prezentul regulament sunt conforme cu avizul comitetului instituit prin articolul 22 din Directiva 2007/2/CE,
            
         ADOPTĂ PREZENTUL REGULAMENT:
   Articolul 1
   Obiect
   Prezentul regulament stabilește condiții armonizate de acces la seturi și servicii de date spațiale în conformitate cu articolul 17 din Directiva 2007/2/CE.
   Articolul 2
   Restricționarea accesului
   La cererea instituției sau organismului comunitar, statele membre justifică orice limitare a partajării în temeiul articolului 17 alineatul (7) din Directiva 2007/2/CE.
   Statele membre pot preciza în ce condiții poate fi permis accesul restricționat în conformitate cu articolul 17 alineatul (7).
   Articolul 3
   Acorduri
   (1)   Orice acord cu privire la accesul la seturi și servicii de date spațiale este pe deplin compatibil cu cerințele prezentului regulament.
   (2)   Pentru orice acord privind accesul la seturi și servicii de date spațiale se folosesc definițiile stabilite la articolul 3 din Directiva 2007/2/CE.
   Articolul 4
   Utilizarea seturilor și serviciilor de date spațiale
   (1)   Instituțiile sau organismele comunitare pot pune seturile sau serviciile de date spațiale la dispoziția contractanților care acționează în numele lor.
   (2)   În cazul în care seturile și serviciile de date spațiale sunt puse la dispoziție în conformitate cu alineatul (1), instituțiile și organismele comunitare fac tot posibilul pentru a evita utilizarea neautorizată a seturilor și serviciilor de date spațiale.
   (3)   În cazul în care un set sau un serviciu de date spațiale a fost pus la dispoziție în conformitate cu alineatul (1), partea care l-a primit nu poate pune setul sau serviciul de date spațiale la dispoziția niciunei alte părți fără consimțământul scris al furnizorului inițial al setului sau serviciului de date.
   Articolul 5
   Metadate
   Condițiile aplicabile instituțiilor și organismelor comunitare în conformitate cu prezentul regulament se exprimă în elementul de metadate 8.1 menționat în partea B a anexei la Regulamentul (CE) nr. 1205/2008 al Comisiei (2).
   Articolul 6
   Transparență
   (1)   În cazul în care o instituție sau un organism comunitar solicită acordarea accesului la un set sau serviciu de date spațiale, statele membre pun la dispoziție, de asemenea, la cerere, pentru evaluare și utilizare, informații privind mecanismele de colectare, procesare, producție, control al calității și obținere a accesului la seturile și serviciile de date spațiale, dacă informațiile suplimentare respective sunt disponibile și dacă pot fi extrase și livrate.
   (2)   Dacă se solicită acest lucru, ofertele privind acordarea accesului la seturi și servicii de date spațiale, elaborate de statele membre pentru instituțiile și organismele comunitare, includ baza de tarifare și factorii luați în considerare.
   Articolul 7
   Timpi de răspuns
   Statele membre acordă accesul la seturi și servicii de date spațiale fără întârziere și cel târziu în termen de 20 de zile de la primirea unei solicitări scrise, cu excepția cazului în care s-a convenit altfel printr-un acord comun între statul membru și instituția sau organismul comunitar respectiv.
   Articolul 8
   Dispoziții tranzitorii
   Statele membre se asigură că acordurile respectă prezentul regulament începând cu 18 luni de la data intrării sale în vigoare.
   În cazul în care la data intrării în vigoare a prezentului regulament există deja acorduri privind punerea la dispoziție de seturi și servicii de date spațiale, statele membre se asigură că aceste acorduri respectă prezentul regulament începând de la data reînnoirii sau expirării lor, dar cel târziu la 3 ani de la data intrării în vigoare a prezentului regulament.
   Articolul 9
   Intrare în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 martie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 108, 25.4.2007, p. 1.
   
      (2)  JO L 326, 4.12.2008, p. 12.